Gömöri György

*Mi lesz a papagáj-tulipánból?*

Elvirágzott a szép papagáj-tulipán, kiteregette

Piros-sárgás szirmait, szétállnak fekete bibéi.

Sokáig tartott, tovább, mint társai, az átlag-tulipánok,

De mint tudjuk, az idő acélos zápfoga minden jelképet és virágot

Megőröl, elhervaszt, szétrohaszt. Nincsen kivétel.

Maradt helyette egy tulipános újság, amelyik

Papagáj-módra mondja a magáét: NER-NER,NER-NER! NEEER!

Üresen mantrázva. Furcsa, hogy ilyenkor

Még egy virágról is az jut eszünkbe,

A teljhatalom hogyan omlik össze,

Mint végez *belülrő*l önmagával.